Kurdos

Os **kurdos** (en kurdo کورد *kurd*) son una etnia de luenga iranica con aria prencipal en as montanyas a lo sud d'o Caucaso entre Irán, Irak, Turquía y Siria, que facioron d'etnia-tampón entre os imperios otomán y persa y que en o sieglo XX han tenito problemas por circumstancias cheopoliticas.

## Historia
Se suposa que os kurdos son d'orichen medián. En o periodo helenistico y clasico bi heba una tribu dita *Kýrtioi* en griego en as montanyas de Media Atropatene.

En a Edat Meya os kurdos, pastors nomadas, se beneficioron d'as invasions turcomanas y mongolas con a destrucción d'o modo de vida sedentario d'agricultors de montanya propia d'os armenios, sirians y asirianos. Os cautivos se tornoron yermos y pasturas y os kurdos fuoron filtrando-sen ta l'este d'a Peninsula Anatolia y ta os monts Tauro. En "La Flor de las Ystorias d'Orient" de Chuan Ferrández d'Heredia los nombran como un d'os pueblos habitadors de Media:

En o sieglo XVI a presencia kurda en l'actual Kurdistán se fará mes solida y compacta. En o sieglo XVI l'Imperio Otoman organizó bellas confederacions tribals kurdas dirichitas por nobles (*sayyids*) y lis concedioron en feudo marcas mugants, con a condición que cosirasen a muga con a Persia Safavida, (principals rivals musulmans d'os otomans). Os persas facioron lo mesmo pero con menos traza, emplegando l'autogubierno kurdo con propositos defensivos.

En o sieglo XIX l'Imperio Otomán y Persia preboron d'establir un control directo sobre os kurdos, o que provocó una serie de revueltas kurdas que fracasoron, como una revuelta cuasi nacionalista en 1880. Manimenos muitos nobles se mantenioron leyals a lo soldán. Os otomans podioron canalizar a belicosidat d'os kurdos creyando o cuerpo armato d'os Hamidiye en 1891 pa reprimir a las minorías, en especial a os armenios. Os Hamidiye participoron en a primera fase d'o chenocidio armenio. Paradoxicament bi habió kurdos adeptos d'o panturquismo.

En a Primera Guerra Mundial os combatients kurdos participoron en a segunda fase d'o chenocidio armenio, chenocidio que tamién afectó a cristianos sirians, asirianos y caldeus. A suya implicación talment estió mayor y mes incontrolata que a de l'exercito regular turco. Manimenos en 1916 o gubierno d'os Chóvens Turcos encomenzó a desconfiar d'os kurdos y encomenzoron a perseguir-los y deportar-los. A conferencia de paz de Sèvres decidió en 1920 o establimiento d'un estato armenio, y a lo sud una rechión autonoma kurda con capital del Diyarbaquir y con a perspectiva d'unificación con a provincia de Mosul, ocupata por os britanicos. Temendo o dominio armenio os combatients kurdos aduyoron a lo gubierno kemalista a forachitar a os armenios supervivients d'a rechión d'o Laco Van.

Dimpués que Turquía aseguró os suyas mugas orientals y meridionals os kurdos perdioron parte d'os suyos dreitos como minoría. En 1924 se prohibió a luenga kurda y as asociacions kurdas. Bi habió revueltas kurdas que fuoron esclafatas con brutalidat. As autoridaz y cuerpos de seguridat d'o gubierno kemalista son responsables d'a mortalera de decenas de mils de kurdos. Cientos de mils de kurdos fuyoron ta Siria, y rechión_nativa1 enteras quedoron despoblatas. No bi habió estabilidat dica 1938. O gubierno kemalista tamién prebó d'asimilar-los con deportacions: un millón de kurdos fuoron desplazatos d'o Kurdistán y asentoron turcos en o suyo territorio.

Dimpués d'a Segunda Guerra Mundial bi habió mes libertat pa os kurdos de Turquía, que podioron participar en a vida politica como turcos, pero l'anterior politica d'asimilación heba produciu grans concentracions de kurdos en as ciudaz. En os anyos sesanta y setanta ya amaneixioron partius kurdos separatistas, que plegoron a practicar o terrorismo. O centro d'o nacionalismo d'os kurdo de Turquía ye Diyarbaquir.

## Referencias

## Bibliografía
*  Gonen, Amiram. *Diccionario de los pueblos del mundo*. Editorial Anaya, 1996. ISBN 978-8479793500.